Makón járt a hétvégén Lázár János, hogy a fideszes polgármester, Farkas Éva mellett kampányoljon. Ez önmagában nem volna érdekes, de a Makói Városi Televízió mégis azzá tudta tenni. Ehhez persze Lázár is kellett, a térség országgyűlési képviselője ugyanis érdekesen fogalmazott.

Lázár a tudósítás szerint igen gáláns ígéretet tett azoknak, akik a kormánypártra teszi a voksukat.

"Mi a Fideszben soha nem pozíciót, hanem munkát ajánlunk mindenkinek. Aki csatlakozik hozzánk vagy aki közénk tartozik, arra számíthat, hogy mindenkinek lesz munkája. Azoknak is, akik a képviselő-testületekben dolgoznak, azoknak is, akik a városházán és azoknak is, akik civilként segítik ennek a közösségnek a boldogulását."

Lázár hozzátette, "tisztelet minden olyan makói polgárnak, aki húsz éven keresztül kitartott a polgári gondolat mellett. Mindenkinek van helye közöttünk, mindenkivel készek vagyunk együttműködni!"

A sajtótájékoztató vonatkozó részletét a 444 emelte ki.